
Na temelju odredbi članaka 28. Statuta Veleučilišta Aspira (dalje: Statut), Vijeće veleučilišta Aspira na svojoj sjednici dana 14.07.2023. donijelo je izmijenjeni i dopunjeni


PRAVILNIK O NAGRAĐIVANJU STUDENATA


Opće odredbe

Članak 1.
(1) Pravilnikom o nagrađivanju studenata Veleučilišta Aspira (u daljnjem tekstu: Pravilnik) se utvrđuju pravila, kriteriji i načini nagrađivanja i pohvaljivanja studenata, a u svrhu motiviranja i nagrađivanja odličnih rezultata studenata Veleučilišta Aspira (u daljnjem tekstu: Aspira) u sklopu nastavnih ili izvannastavnih aktivnosti.
(2) Izrazi koji se koriste u ovom Pravilniku, a koji imaju rodno značenje, jednako se odnose na muški i ženski rod.
(3) Studenti su osobe koje uživaju status redovnog ili izvanrednog studenta Aspire, kao i osobe koje su završile studij u akademskoj godini za koju se dodjeljuje nagrada.

Članak 2.
Nagrade i priznanja studentima se dodjeljuju za izniman uspjeh u akademskoj godini, naročiti uspjeh u sportskim, umjetničkim, kulturnim ili drugim aktivnostima koje su od značaja za rad Aspire, odnosno za izniman angažman u izvannastavnim aktivnostima te za najbolje studentske radove i projekte.

Članak 3.

(1) Studentima se nagrade i priznanja dodjeljuju u tri kategorije:

a. Najbolji prosjek ocjena na pojedinom studiju (Dekanova nagrada):

- Nagrada za ovu kategoriju dodjeljuje se na temelju akademskog uspjeha u prethodnoj akademskoj godini (težinski prosjek ocjena mora biti iznad 4,0) koju je student ostvario na svome studiju i na temelju sveukupnog angažmana u nastavnim i izvannastavnim aktivnostima.
- Pravo na Dekanovu nagradu ostvaruju studenti koji su prvi put upisani u godini, osim ako je u prethodnoj akademskoj godini završio studij na Aspiri te studenti koji su uredno ispunili sve svoje studentske obveze predviđene Izvedbenim planom i programom, koji su položili sve upisane ispite i koji su svojim sveukupnim stavom prema studijskim obvezama i kolegama bili primjer ostalim studentima Aspire. 
- Ukoliko više studenata ima isti prosjek prednost ima student koji je tijekom akademske godine ostvario viši postotak nazočnosti na nastavi i drugim nastavnim ili izvannastavnim aktivnostima te nije ponavljao niti jedan ispit. 




b. Izniman angažman u izvannastavnim aktivnostima:

- Nagrada za ovu kategoriju dodjeljuje se studentima za poseban angažman i doprinos radu Aspire, odnosno onim studentima koji su uzorni na nastavi te uredno izvršavaju svoje studentske obveze te koji su se istakli u sportskim, umjetničkim i kulturnim aktivnostima i natjecanjima i/ili su volontirali  ili organizirali volonterski i humanitarni rad i/ili su osvojili međunarodnu ili državnu nagradu i/ili aktivno sudjeluju u studentskim udruženjima i/ili su sudjelovali u organizaciji radionica, edukativnih ekskurzija, tribina, okruglih stolova i sl.

c. Najbolji studentski rad ili projekt:
- Nagrada za ovu kategoriju dodjeljuje se studentima koji su autori ili koautori (s mentorom ili kolegom studentom) jednog ili više znanstvenog ili stručnog rada koji je objavljen u kategoriziranoj publikaciji, a da nije seminar ili završni rad, i/ili studentima koji su  sudjelovali u prijavi i realizaciji studentskog, nacionalnog, međunarodnog ili EU projekta, i/ili studentima koji su izlagali na znanstvenom ili stručnom skupu 


(2)  Isti student se može se prijaviti u više kategorija i biti nagrađen u više kategorija. 
(3) U svakoj kategoriji dodjeljuje se po jedna nagrada studentu svakog preddiplomskog i jednom studentu svakog diplomskog studija Aspire.
(4) Za kategorije u kojima nema prijavljenih studenata ili za koje prijavljeni studenti ne zadovoljavaju uvjete se neće dodjeljivati nagrade.



Članak 4.
(1) Nagrade se dodjeljuju studentima Aspire na svečanosti početka akademske godine, a na temelju prethodno objavljenog Natječaja kojeg raspisuje Dekan prije kraja jesenskog ispitnog roka tekuće akademske godine. Nagrada se dodjeljuje u obliku pisanog priznanja i prikladnog poklona.
(2) Natječaj se objavljuje na službenoj web stranici Aspire te se na njega mogu prijaviti svi studenti Aspire koji smatraju da udovoljavaju uvjetima jedne ili više kategorija za dodjelu nagrada i priznanja. Natječaj propisuje rok i postupak podnošenja prijave.
 (3) Dekan imenuje Povjerenstvo o dodjeli studentskih nagrada odlukom, a koje razmatra sve pristigle prijave za dodjelu nagrada i priznanja studentima. Povjerenstvo čine pet članova koje  imenuje Dekan. Povjerenstvo može imati i više članova, a na temelju prijedloga Dekana. 
(5) Povjerenstvo razmatra sve pristigle prijave i predlaže Dekanu Aspire kandidate koju udovoljavaju uvjetima za dodjelu nagrada i priznanja.
(6) Konačnu odluku o dodjeli nagrade donosi Dekan, uzimajući u obzir prijedlog Povjerenstva.


Članak 5.
(1) Nagrade i priznanja se dodjeljuju u obliku pisanog priznanja i prikladnog poklona ili u obliku pokrivanja troškova sudjelovanja u programima obrazovanja Odjela za cjeloživotno učenje Aspire ili u obliku pokrivanja troškova školarine.
(2) Dekan Aspire odlučuje o obliku prikladnog poklona.
(3) Pisano priznanje dodjeljuje, a odluku o obliku prikladnog poklona priopćuje Dekan na svečanosti početka akademske godine kada se nagrade dodjeljuju studentima.
(4) Evidenciju o dodjeli nagrada i priznanja vodi Studentska referada.

Članak 6.
(1) Pravilnik stupa na snagu danom donošenja. 
(2) Izmjene i dopune ovog Pravilnika objavljuju se na način i prema postupku predviđenom za njegovo donošenje. 





Klasa: 003-05-02/23						Dekan	                  
Urbroj: 2181-214-23-34		                 Alen Jerkunica, univ. spec. oec., v. pred.
U Splitu, 14. srpnja 2023.g.

